Lion Pancado

**Lion Pancado ** navegatô saoneize (Saña 1481-2 - Bonnezaire 1540)

## Vitta
O nascette probabilmente a Saña into 1481 ò into 1482 da Manfrin e da Battiña da Repossen.

A famiggia a risurta presente into territoio savoneize da-o XII seccolo. O messiavo paterno, Zane, o l'ea da Steia (Arbissœua); inurbandose, i Pancadi se inserin inti attivitæ artexanæ (cœuio, laña) che feççan da Saña do Quattroçento un empoio internaçionâ. Risurta ascì ch'o l'avesse una sœu .

Figgio de un butegâ, da pœu tesciao, infin *mensurator olei*, o Lion o misse a fruto e nœuve oportunitæ scioíe inte l'ambiente ligure co-e scoverte geografiche. I rapporti tra i Pancadi e l’*entourage* di Combi resguardon questo contesto. O 9 d'arvî 1485 o Manfrin o l'acattò da Michê da Cuneo – notto pe a so relaçion do segondo viægio do Combo – una caza into quartê de Scarzaja; un segondo documento (7 novembre 1491  o registra a presença in caza de Manfrin do Domeñego Combo, tesciao lê ascì e poæ do Cristoffa. O zoeno Lion o l'intrò lê ascì inte questa re' de rapporti: Diego, figgio do Cristoffa, o ghe rilasciò procua con atto rogao a San Domingo (14 zenâ 1514) e registrao a Saña (30 março 1515 . A l'eppoca, in affæ co-o poæ, o s'impratichì de rotte mediteranne: o 6 de luggio 1513 i doi se impegnon a sâdâ una partia de berrette into gio de 18 meixi, *«cum dictus Leo redierit ex partibus Ispanie ad quas est de proxime navigaturus»* . A-o ritorno, foscia a-a fin do 1514, o Lion o sposò Sarvæga Romaña: a quanto consta, o no ne ebbe eredi.

Sciben che nisciun documento o l'atteste e so precoçe esperiençe atlanteghe, comme soventi ipotizzao, into 1519 o Lion o partì co-a spediçion ch'a segnò a fondo a so vitta: o fu arollao insci-â *Trinidad*, l’armiraggia do Magellan, co-a qualiffica de *marinero* (*«natural de Saona»*), e paga menscî de 1200 *maravedís* . Ma durante o viægio o fu promosso pilotto, probabilmente a prœuvo a-o recatto dæto da-o Magellan a-a cadeña de comando doppo l’ammutinamento (arvî 1520) avegnuo into porto de S. Julián .

O Pancado o divise co-i compagni a scoverta do Streito (21 ottobre-28 novembre 1520), a traversadda do Paçiffico (concruza con l’arrivo a Guam, 6 março 1521), l’arivo a-e Filippiñe (15 março). Chì a decixon do Magellan de sostegnî e ambiçioin de un di pattæ do lœugo a marcò o destin da spediçion: inte 'na serie de scontri moì 30 mainæ, tra-i quæ o mæximo armiraggio (Mactan, 27 arvî). A riduçion di equipaggi a l'impose o sacrifiççio da *Concepción*, arsa in mâ; doppo o naofraggio da *Santiago* in sce-e coste patagoniche e a diserçion da *San Antonio* durante a ricogniçion do streito, restò a *Trinidad* e a *Victoria*, che zonzettan a Tidore, inte Molucche, l’8 novembre 1521, caregandoghe de gren quantitæ de ganœuffani: tra 800 e 1000 quintali in sciâ sola *Trinidad*, segondo e depoxiçioin reize a Valladolid da Gómez de Espinoza e da-o Pancado ; 235 pe o capitan portogheize Antonio de Brito .

Una falla inta stiva da *Trinidad* a portò a-a decixon de sepaase: o 21 dexembre a *Victoria* a feççe veia a Ovest zonzendo a Sanlúcar de Barrameda o 6 settembre 1522; l’armiraggia, riparao o guasto, a resciorve' de tentâ a traversadda do Paxiffego scin a-o Darién. Partia da Tidore o 6 d'arvî do 1522, a nave a toccò e Maiañe; a proseguì scin a 42° latitudine Nord, quande de grave difficortæ indussan a reguaagnâ e Molucche, foscia into novembre, se l'è veo quante deciarao da-o Pancado *«quando allegamos a las dichas tierras [de los reyes de Maluco] avía siete meses que andávamos por la mar»* .

I stremæ superstiti feççan recesta d’agiutto a-e nave do capitan portogheize de Brito, ch'o feççe trainâ a mâredûta *Trinidad* a Ternate, ma soo che pe impadronîse de tutto o carego, tra-o quæ o diaio de bordo, ch'o dœuviò pe compoñe a *Navegaçam e vyagem que fez Fernando de Magalhaes de Sevilha pera Maluco no anno de 1519* (notta comme *Roteiro* do pilotto zeneize).

O scrito o l'è preçiozo no solo pe êse – co-a *Relazione* do Pigafetta e o *Derrotero* do Francisco Albo – uña de træ testimoniançe dirette do viægio do Magellan, ma âtrescì pe a so natua tecnica (rotta seguia, poxiçioin, distançe); se tratta, otr'a ço, de l'unnica fonte relativa a-e peipeçie da *Trinidad* doppo a separaçion da-a *Victoria*. A notta ch'a ciode o scrito a n'attesta a dipendença da-o diaio de bordo: *«E isto foi tresladado de hum quaderno de hum piloto genoés, que vinha na dita nao, que espreveo toda a viage como aqui está»* .

Into passao, aotô do diaio fu spesso ritegnuo Zanbatesto Ponçoron, compagno de viægio do Pancado, ma ancœu sciusciste pochi dubbi circa l’attribuçion a-o saoneize, *in primis* percose a lê speta a qualiffica de «pilotto», mentre o Ponçoron o l'ea e se firmava «meistro» . Fu doppo a cattua da *Trinidad* e a sexía de *«los libros que habian hecho de derrotear, [...] los quales libros hizo este declarante en italiano»*  che, in sciâ scorta do diaio e pe atenzine sença difficortæ i contegnui, vègne redatta a *Navegaçam*, de seguo in Oriente, da parte de 'n portogheize ch'o dovette limitâse a un transunto, ciu che impegnâse inte 'na traduçion fedele.

I documenti pubbricæ da-o Fernández de Navarrete (1837) e o Peragallo (1894) dan conto de peipeçie do Pancado scin a-o so ritorno in Œüropa. I pochi superstiti (17 ommi), trategnui a Ternate pe quattro meixi, fun traduti a-e izoe Banda, da pœu pe çinque meixi a Malacca, infin, pe atri dexe meixi, a Cochin, in India, in condiçioin diffiçile: *«muriéramos de hambre»*, scrisse o Pancado , che co-o Ponçoron o tentò a fuga in sce 'na nave portogheize diretta a Ovest. Scoverti e scaregæ in Mozambicco, ghe passòn doi inverni. De lì invion a-o Carlo V e a un ignoto ecclexastego doe lettie assæ scimmile, datæ 20 e 25 ottobre 1525, a firma *«Batista da Ponçoron y León Pançado, maestre y piloto»* , inte quæ narravan a proppia vexenda domandando che a Spagna a ne reclamesse a restituçion.

Morto o Ponçoron a-a fin do 1525-prinçippio 1526, o Pancado, ascozose in sce ’n’atra nave portogheize, o l'arivò a Lisboña into 1526; incarçiao, o fu libiao pe intervento do Carlo V e o zonse in Spagna foscia quello mæximo anno. Inte l'agosto 1527 o conseggio de Indie o-o convocò a Valladolid con doi compagni de viægio, Ginés de Mafra e Gonçalo Gómez de Espinosa; e deciaraçioin zuæ da liatri rilasciæ  reconstrúan i eventi, sottoliniando i danni patii da-a Coroña e i so driti in sce-e Molucche, alloa conteize a-o Portogallo.

Foscia za a-a fin do 1527 o Pancado o zonse inte 'na Saña profondamente muâ a prœuvo a-i gravi danni caxonæ da-i Zeneixi a-o porto e a-i mœu (1525). O gh'ea ancon a-o prinçippio do 1529, comme prœuva un primmo testamento (29 arvî); ma o 17 dexembre o risurta ese a Pariggi , onde o stipulò una convençion (i quæ contegnui no se conoscian) co-o diplomatico portogheize João da Silveira. Di documenti succescivi  ciariscian o contesto: avuo nœuva di contatti tra o Pancado e di influenti personaggi da corte françeize, tra i quæ Jean Ango, za finançiatô di viægi do Veraçan – da poco scomparso – e o grande armiraggio Philippe de Chabot, che intendeivan ingœuggilo inte di progetti de viægi orientæ, i agenti portogheixi se mobiliton pe impedî che ço avegnisse.

E trattative arrivon a un contræto tra o Pancado e Gaspar Palha (Saña, tra o 30 settembre e o 3 ottobre 1531), e quæ pedante claozole se riasumman in breve: versando a-o Pancado 1600 ducatti d’óo, re Zane III o n'ótegníva l’impegno a no diffonde e proppie conoscençe e a no fâse mescciâ inte di viægi verso e izoe de speççie. Inte 'na lettia a-o ligao Antonio de Athayde, o re o l'esprimeiva ascì o dexideio che o Pancado o se transfeise into Portogallo. Inta risposta, probabilmente inscinçea, o Pancado o se schermiva: *«yo soi ya viejo y no tengo hijos ni hijas, y queria ya repozar y estar en tierra»*, anche perché *«mi postrera voluntad es de nom poner mas el pie en la mar»* .

Tra o 1532 e l’arvî 1535, varri documenti prœuvan a presença do Pancado a Saña: çerti (23 dexembre 1533; 3 zenâ e 3 frevâ 1534) attestan una continuitæ de rapporti con di ambienti luxiten, dæto che o Lion o ghe figua comme mediatô d’affæ tra di elementi locæ e di agenti portogheixi. Foscia o l'accattò alloa, a Lavagnœua, a villa con tore dita ‘Pancada’. O testò atre doe votte, o 23 arvî 1534 e o 6 arvî 1535. Se, in assença de prœuve, va rigettâ l’ipottexi che o testamento do 1534 o foise provocao da un viægio pe mâ , l'è çerto che o seguente o fu rogao inte l'inminença da spediçion organizzâ da di mercanti zeneixi attivi a Valençia (Urban Çentrion, Françesco Poççobonello), a-o fin de portâ un carego de merçe in sce-e coste do Perù, reçentemente conquistao, a traverso o streito de Magellan. O n'ebbe o comando o Pancado, insci-â *Santa Maria* (foscia za dœuviâ da Sebastian Cabotto into viægio do 1526); o zeneize Zan Pê Vivado o seguiva insce a *Concepción*. Partie da Caddexi into settembre 1536, e nave zonsan in proscimitæ do streito a-a fin de novembre 1537, ma una manœuvra avventâ do Vivado a provocò o naofraggio da *Concepción*. A spediçion recegò alloa in sciô Rio da Plata, pe vende e merçe a Buenos Aires, appeña fondâ (1536) da-i Spagnolli de Pedro de Mendoza.

Quant'avègne da pœu e-o semmo graççie a-i atti relativi a træ caose che o Pancado o l'afrontò nanti i aotoritæ spagnolle. A prinçipâ a trasse origine da-a denonçia do capitagno de mâ Antón López de Aguiar, ch'o reclamava un exozo compenso pe avei guidao o Pancado da l'izoa de San Gabriel, inte l’estuaio do Rio, scin a destinaçion. De chì s'aprende che a *Santa Maria* a s'amorò inti basci fondæ do porto de *Buenos Aires* e che e merçe træte in sarvo fun vendue in crensa, sença garantie, anche pe e prescioin di aotoritæ spagnolle .

L'è probabbile che queste difficortæ, otr'a-o climma e a l'atmosfea difiççile da societæ coloniâ, influissan insci-â salute do Pancado. Fæto stà che o *conquistador* spagnollo Pero Hernández o ne registrò a morte , avegnua probabilmente a-a fin d'agosto 1540 a Bonnezaire.

## Nòtte

Categorîa:Biografìe
Pancado, Lion